บ.ประกันภัยดึงไอทีบริการลูกค้า
ฟรีวิลล์ เผยบริษัทประกันภัยไทยมีแนวโน้มหันใช้ไอทีทำระบบเคลม บริการสำรวจภัย ลดต้นทุน ดึงลูกค้าเพิ่ม&nbsp;
16 ก.พ. 2553

ฟรีวิลล์ เผยบริษัทประกันภัยไทยมีแนวโน้มหันใช้ไอทีทำระบบเคลม บริการสำรวจภัย ลดต้นทุน ดึงลูกค้าเพิ่ม  
นายแอนดรีอาส เค.วิลสัน กรรมการบริหาร บริษัทฟรีวิลล์ โซลูชั่น เปิดเผยว่า บริษัทประกันภัยไทยมีแนวโน้มที่จะนำระบบคอมพิวเตอร์เข้าไปใช้ในการบริหารจัดการงานลูกค้ารายย่อยมากขึ้น ทั้งด้านการให้บริการออกกรมธรรม์ การเคลมสินไหมทดแทน การสำรวจภัยหรือเซอร์เวยเยอร์ การติดต่อกับตัวแทนนายหน้า และการจัดทำประกันภัยต่อ เพื่อประหยัดต้นทุนในการดำเนินงาน และเพิ่มประสิทธิภาพในการด้านการบริหารจัดการ ลดความซ้ำซ้อนในการจัดกเก็บข้อมูล ซึ่งจะทำให้เกิดความรวดเร็ว ทำให้ดึงลูกค้าใหม่ๆ และรักษาลูกค้าเก่าเอาไว้ได้“ทำให้สามารถให้รายละเอียดลูกค้ากับเซอร์เวยเยอร์ ตัวแทนนายหน้า และบริการจ่ายสินไหมได้ในทุกพื้นที่ ซึ่งบริษัทประกันภัยบางแห่งไม่มีสาขาในต่างจังหวัด ก็สามารถให้บริการในพื้นที่นั้นๆ ได้”นายแอสดรีอาส กล่าว
นายแอนดรีอาส เปิดเผยว่า การแข่งขันด้านการให้บริการโซลูกชั่นในตลาดประกันภัยไทยไม่ค่อยสูงมากนัก เนื่องจากบริษัทประกันภัยขนาดใหญ่จะใช้โซลูชั่นเดียวกับบริษัทแม่ในต่างประเทศ ทำให้ไม่เป็นที่จูงใจให้บริษัทขนาดใหญ่เข้ามาทำตลาดในเมืองไทย ประกอบกับบริษัทผู้ให้บริการซูลูชั่นขนาดใหญ่ราคาขายสูงกว่าของบริษัทมาก โดยโซลูชั่นที่บริษัทให้บริการอยู่นี้ราคาประมาณ 10 ล้านบาท เมื่อเทียบกับบริษัทโซลูชั่นรายอื่นๆ ที่จะขายประมาณ 100 ล้านบาท ซึ่งถือว่าราคาสูงไม่เหมาะกับขนาดธุรกิจของบริษัทประกันภัยไทย
“ปี2552 ที่ผ่านมาเรามีส่วนแบ่งการตลาดโซลูชั่นสำหรับธุรกิจประกันภัย 20% ซึ่งปี 2553 เราคาดหวังว่าจะมีส่วนแบ่งตลาดเพิ่มขึ้นเป็น 25-30% ซึ่งคู่แข่งขันที่ให้บริการคล้ายๆ กับเราในตลาดประกันภัยไทยคือบริษัทอีเอ็มซีเอส ไทย”นายแอนดรีอาส กล่าว 
นายแอนดรีอาส เปิดเผยว่า ในปัจจุบันมีบริษัทประกันภัยไทยบริการโซลูชั่นของบริษัทประกอบด้วย บริษัททิพยประกันภัย บริษัทสามัคคีประกันภัย บริษัทศรีอยุธยาประกันภัย บริษัทอลิอันซ์ ซี.พี.ประกันภัย บริษัทฟินิกซ์ประกันภัย และ บริษัทสหวัฒนาประกันภัย ที่มีการเปลี่ยนผู้ถือหุ้นใหญ่รายใหม่เมื่อปลายปี 2552  สำหรับ การทำงานของโซลูชั่นที่ใช้กับการสำรวจภัยที่ใช้ในงานประกันภัยรถยนต์ จะเชื่อมกับอุปกรณ์อื่นๆ เช่น พีดีเอ   โทรศัพท์มือถือ ซึ่งสามารถส่งข้อความถึงลูกค้าว่าพนักงานสำรวจภัยจะไปถึงภายในกี่นาที ใช้ระทะเบียนอะไร ขณะเดียวกันสามารถส่งข้อมูลจุดเกิดเหตุ ประวัติลูกค้า ให้กับพนักงานสำรวจภัย นอกจากนี้ยังช่วยให้พนักงานสำรวจภัยทำงานได้ง่ายขึ้น เพียงส่งรูปภาพความเสียหายที่เกิดขึ้นผ่านอินเตอร์เน็ตเข้าไปยังระบบการทำงานของบริษัท จะสามารถประเมินความเสียหายที่เกิดขึ้นได้ทันที
ขณะที่ โซลูชั่นด้านการบริการสินไหมทดแทนหรือเคลม สามารถคำนวณยอดเคลม เบี้ยประกันภัย การวิเคราะห์ข้อมูล การจัดการสั่งซื้ออะไหล่ และเชื่อมโยงกับอู่ต่างๆ ได้ ทำให้การบริการลูกค้าด้านการนำรถเข้าซ่อม และการพิจารณาอนุมัติสินไหมทำได้รวดเร็ว